સ્પેનના નાનકડા ગામડામાં રહેતાં એક મહિલા હાલ ચર્ચામાં છે. તેઓ બિલકુલ અમેરિકાના પ્રમુખ ડોનાલ્ડ ટ્રમ્પનાં જોડિયાં બહેન જેવાં લાગે છે. ગામના લોકો મજાકમાં એવું પણ કહે છે કે ખુદ ડોનાલ્ડ ટ્રમ્પ પણ તેમની બાજુમાં આવીને ઊભા હોય તો અસલ ટ્રમ્પ કોણ તે સાબિત કરવું મુશ્કેલ થઈ પડે. લોકો તેમને ટ્રમ્પનાં કઝિન કહીને બોલાવતાં થઈ ગયાં છે. આ મહિલાનું કહેવું છે કે તેમના માથાના વાળના કલરના કારણે તેમના ફોટાને આટલો પસંદ કરવામાં આવી રહ્યો છે. ટ્રમ્પ જેવા દેખાતાં આ મહિલાનું નામ ડોલોરેસ લેઇસ એન્ટિલો છે. તેઓ તેમના પતિ સાથે સ્પેનના ‘કબાના ડે બર્ગેન્ટિનોસ’ ગામમાં પોતાના ફાર્મહાઉસમાં ૪૦ વર્ષથી રહે છે. નવાઈની વાત એ છે કે તેમની પાસે કમ્પ્યુટર કે ફોન પણ નથી, પરંતુ પત્રકાર પૌલા વાઝક્વેઝે તેમની લીધેલી તસવીર તરત જ વાઇરલ થઈ ગઈ અને ટ્રમ્પ જેવા દેખાવના કારણે તેમને રાતોરાત પ્રસિદ્ધિ મળી ગઈ. હકીકતમાં ડોલોરેસ પોતાના ફાર્મમાં કોબીજ કાઢવા જઈ રહ્યાં હતાં ત્યારે પત્રકાર પૌલાએ તેમની સાથે અમસ્તાં જ વાત કરતાં કરતાં તેમની તસવીરો લીધી. તેમણે ડોલોરેસની આ તસવીરો ઇન્સ્ટાગ્રામ પર મૂકી હતી. ડોલોરેસની પુત્રી એના પોતાની માતાને રાતોરાત મળેલી પ્રસિદ્ધિના કારણે ખૂબ જ ખુશ છે. તે કહે છે, ‘કલ્પના કરો કે અમે ડોનાલ્ડ ટ્રમ્પના પરિવારના સભ્યો હોત તો?’ અલબત્ત, પ્રમુખ ડોનાલ્ડ ટ્રમ્પે હજુ સુધી આ વિશે કોઈ ટ્વિટ કર્યાનું જાણવા મળ્યું નથી.